b'\n_START_ARTICLE_\nAnyang (Henan)\n_START_SECTION_\nHistorie\n_START_PARAGRAPH_\nSom Shang-hovedstad het byen Yin men er ogs\xc3\xa5 g\xc3\xa5tt inn i historien under navnet Yinxu ("Yin-ruinen")._NEWLINE_Yin var de siste 250 \xc3\xa5rene av Shang-dynastiet, Anyang-perioden, (ca. 1554 til ca.1045 f.Kr.) Kinas hovedstad, og er et av den kinesiske sivilisasjons tidligste sentra. Det er ogs\xc3\xa5 grunn til \xc3\xa5 tro at det forutg\xc3\xa5ende Xia-dynastiet hadde Yin som et sentrum. _NEWLINE_Det skal ha v\xc3\xa6rt Shang-kongen Pan Geng som gjorde stedet til sin residensby. Selv om Shang-herskerne flyttet p\xc3\xa5 sin hovedstad fra tid til annen etter det, forble Yin sentrum for deres \xc3\xa5ndelige univers. Tolv konger regjerte fra Yin i l\xc3\xb8pet av en \xc3\xa5tte generasjoner lang periode. Byen ble \xc3\xb8delagt under det p\xc3\xa5f\xc3\xb8lgende Zhou-dynastiets f\xc3\xb8rste konge, "krigskongen" Wu Wang p\xc3\xa5 1000-tallet f.Kr. _NEWLINE_Dagens by ble grunnlagt  i 1368 e.Kr., under Ming-dynastiet.\n_START_SECTION_\nArkeologiske funn i 1899 og siden 1928\n_START_PARAGRAPH_\nI 1899 dukket det opp hundrevis av orakelben, dvs beninskripsjoner p\xc3\xa5 skilpaddeskjell og oksebrystben. Det ble sagt at de var funnet av en lege p\xc3\xa5 jakt etter "drageben" for \xc3\xa5 kurere en embedsmann i Anyang. Bena er ogs\xc3\xa5 blitt kalt drageben. _NEWLINE_Det var i det \xc3\xa5ret at en mandarin (embetsmann) fra Qing-dynastiet (1644\xe2\x80\x931911) la merke til at resepten legen hans hadde gitt ham nevnte en medisin kalt "drageben". Etter n\xc3\xa6rmere unders\xc3\xb8kelse fant han ut at det dreide seg om et skilpaddeskapp med noen merkelige tegn innrisset i det. Mandarinen sendte da sine menn ut for \xc3\xa5 samle inn slike "drageben" fra forretninger som solgte naturmedisiner, for \xc3\xa5 f\xc3\xa5 dem unders\xc3\xb8kt av vitenskapsmenn. Over 4\xc2\xa0000 kinesiske tegn lot seg identifisere p\xc3\xa5 benene og skallene. _NEWLINE_Utgravinger p\xc3\xa5begynt i 1928 (midlertidig avsluttet i 1937) ca. tre km nord for dagens bykjerne under ledelse av den ledende kinesiske arkeolog og kjenner av Shan-tiden, Li Chi, avdekket rike bronsealderfunn fra Shang-dynastiets dager, som urner, orakelben med orakelskrift, steiner og jade, vogner, bronsearbeider og bygningsfundamenter. Utgravningene bekreftet at Anyang var en av den gamle kinesiske kulturs vugger. _NEWLINE_Til n\xc3\xa5 er over 100\xc2\xa0000 orakelskall og -ben utgravd av arkeologer blant ruinene etter Shang-dynastiets siste hovedstad, Yin, like ved storbyen Anyang. Det er ogs\xc3\xa5 blitt funnet et lavere antall "drageben" med orakelskrift i Shangcheng utenfor Zhengzhou, ogs\xc3\xa5 den i Henan. Dette var en tidligere hovedstad for Shan-herskerne._NEWLINE_Det ble funnet spor fra paleolittiske kulturer som g\xc3\xa5r 25\xc2\xa0000 \xc3\xa5r tilbake. I forskjellige overlappende strata ble det ogs\xc3\xa5 funnet elementer fra Yangshaokulturen (5000-2700 f.Kr.), Longshankulturen (5000-3000 f.Kr.) og muligens ogs\xc3\xa5 Hsiao-thun. Det ble ogs\xc3\xa5 funnet elementer fra tidlig Shan-periode. Her fant man inskripsjoner p\xc3\xa5 skilpaddeskallben, og et tempel "Sjelens v\xc3\xa5r". Tempelet betegnes som det f\xc3\xb8rste buddhistiske tempel i Henan. _NEWLINE_Utgravningene ved Anyang fortsetter, og det er mulig at det dreier seg om verdens mest omfattende arkeologiske bronsealderfelter. S\xc3\xa5 sent som i 1998 ble det oppdaget et nytt felt like ved, Huayuanzhuang, nord for elven Huan.\n_START_SECTION_\nShang-museet i Xiaotun\n_START_PARAGRAPH_\nI landsbyen Xiaotun n\xc3\xa6r ved er Shang-ruinenes museum, Yinxu. Her er en modell av en hovedhall, en imitasjon av et  keiserpalass, og en replika av gravkammeret til Fu Hao (d\xc3\xb8d ca. 1250 f.Kr., hustru til kong Wu Ding av Shang), den f\xc3\xb8rste kvinnelige general i kinesisk historie. I denne graven, den rikeste av dem alle,  ble det funnet over 400 kostbarheter av bronse, 2\xc2\xa0000 orakelben og mer enn 500 jadegjenstander. Dette var den eneste graven som ikke var blitt plyndret av gravr\xc3\xb8vere. Her er ogs\xc3\xa5 utgravningsfelt nr. 127, der 17\xc2\xa0096 orakelinskripsjoner ble funnet.\n_START_SECTION_\nJernbane\n_START_PARAGRAPH_\nBeijing-Hongkong h\xc3\xb8yhastighetsjernbane har stoppested her. _NEWLINE_Jingguangbanen, som er den konvensjonelle toglinjen mellom Beijing i nord og Guangzhou i s\xc3\xb8r, har stoppested her. Denne sterkt trafikkerte jernbanelinjen er ogs\xc3\xa5 innom blant annet Baoding, Shijiazhuang, Handan, Zhengzhou, Wuhan, Changsha og Shaoguan.\n_START_SECTION_\nVei\n_START_PARAGRAPH_\nKinas riksvei 107 f\xc3\xb8rer gjennom omr\xc3\xa5det. Den l\xc3\xb8per fra Beijing til Shenzhen (rett ved Hongkong, og er p\xc3\xa5 sin vei innom provinshovedstadene Shijiazhuang, Zhengzhou, Wuhan, Changsha og Guangzhou.'